CSKA
        
         (russisk idrettsklubb)
Store norske leksikon,Sport og spill,Ballsport,Fotball,Øvrig europeisk fotball
CSKA Moskva er en russisk idrettsklubb, som er mest kjent for sine lag innen fotball, ishockey, håndball, basketball og volleyball. CSKA er en forkortelse for Centralnyj Sportivnyj Klub Armii, som betyr Hærens Sentrale Sportsklubb.
CSKA Moskva ble stiftet i 1923 som hærens lag, men etter Sovjetunionens fall har klubben blitt delt opp i egne klubber for de forskjellige idrettene. Disse klubbene er nå først og fremst i privat eie. I alt har klubben vært aktiv i mer enn 40 idretter, og sier at de har produsert 463 olympiske mestere for Sovjetunionen og Russland, 11 000 nasjonale mestere og 2629 gullmedaljører i EM og VM i forskjellige idretter. Fotball Fotballklubbens aller beste år var rett etter andre verdenskrig, da de ble seriemestere i 1946, 1947, 1948, 1950 og 1951. De ble senere sovjetiske seriemestere også i 1970 og 1991, og russiske seriemestere i 2003, 2005, 2006, 2012/2013, 2013/2014 og 2015/2016. De har også vunnet den sovjetiske cupen fem ganger og den russiske cupen sju ganger. I 2005 vant de den europeiske UEFA-cupen etter å ha slått Sporting Lisboa i finalen. Basketball CSKAs basketballag for menn er et av Europas aller mest suksessrike lag. De vant den sovjetiske serien 24 ganger, og hadde per 2020 vunnet den russiske serien 26 ganger. De har også vunnet den fremste europeiske basketballturneringen EuroLeague åtte ganger, og kun Real Madrid har vunnet flere ganger. Kvinnelaget har også blitt seriemester i Russland ni ganger, og vant EuroLeague i 2005. Håndball CSKAs håndballag for menn var sovjetiske mestere ni ganger, russiske mestere fire ganger og vant også den europeiske mesterligaen (1988) og cupvinnercupen (1987). Klubben ble lagt ned i 2001. Volleyball CSKA Moskvas volleyballklubb var også blant Europas fremste. Herrelaget har vunnet mesterligaen 13 ganger, og er dermed laget som har vunnet flest ganger. De ble også sovjetiske seriemestere 33 ganger og tre ganger i Russland. Kvinnelaget vant den sovjetiske ligaen seks ganger, den russiske fem ganger og mesterligaen tre ganger. I 2008 ble kvinnelaget lagt ned, og året etter ble også herrelaget lagt ned. Les mer i Store norske leksikon fotball ishockey håndball basketball volleyball